Poštovani/e,

donesen je **novi Zakona o priznavanju i vrednovanju inozemnih obrazovnih kvalifikacija (Narodne novine broj 69/22).**

Zakonom se uređuju način i postupci **priznavanja razdoblja obrazovanja sa svrhom nastavka obrazovanja** te se utvrđuju nadležna tijela koja provode postupke vrednovanja i priznavanja inozemnih obrazovnih kvalifikacija.

*Priznavanje razdoblja obrazovanja*je **potvrđivanje stečenih skupova ishoda učenja ostvarenih u inozemstvu**

**prije stjecanja inozemne obrazovne kvalifikacije s ciljem nastavka obrazovanja u Republici Hrvatskoj.**

Osobe koje su **započele obrazovanje u inozemstvu, a nisu stekle inozemnu obrazovnu kvalifikaciju**

**mogu zatražiti priznavanje razdoblja obrazovanja** na visokom učilištu ili **odgojno-obrazovnoj ustanovi u kojoj žele nastaviti obrazovanje u Republici Hrvatskoj**.

Priznavanje razdoblja osnovnoškolskog ili srednjoškolskog odgoja i obrazovanja provedenog u inozemstvu u svrhu nastavka obrazovanja **provodi odgojno-obrazovna ustanova** **u kojoj podnositelj zahtjeva namjerava nastaviti obrazovanje**, sukladno načelima propisanima ovim Zakonom i zakonima iz područja odgoja i obrazovanja te obrazovanja odraslih.

O zahtjevu **ravnatelj** donosi i dostavlja stranci **rješenje u roku od 30 dana** od dana zaprimanja urednog zahtjeva.

Protiv rješenja  **žalba nije dopuštena, ali se može pokrenuti upravni spor**.

**(Rješenje je izvršno s danom uručenja stranci.**

**Datum i potpis stranke na rješenju koje se odlaže u pismohranu školske ustanove je nulti dan, a već sa sljedećim danom** **upisujete učenika u e-maticu, e-dnevnik i ostale evidencije i dokumente u školi.)**

Nadležne agencije u okviru svog djelokruga pružaju pomoć i **savjetuju odgojno-obrazovne ustanove** i visoka učilišta u provođenju postupaka priznavanja razdoblja osnovnoškolskog odgoja i obrazovanja provedenog u inozemstvu .

**(Kad Škola zaprimi zahtjev roditelja može se prije donošenja rješenja savjetovati s Agencijom za odgoj i obrazovanje podnošenjem pisanog podneska/dopisa.)**

Nadležna agencija, visoka učilišta i **odgojno-obrazovne ustanove**koje provode priznavanje i vrednovanje inozemnih obrazovnih kvalifikacija **dužne su u elektroničkom obliku voditi evidencije**o svim ishodima vrednovanja odnosno priznavanja**.**

Školske svjedodžbe, diplome i druge javne isprave o stečenoj naobrazbi **izdane do 8. listopada 1991. godine**na visokim učilištima i odgojno-obrazovnim ustanovama **na području bivše SFRJ** izjednačene su po pravnoj snazi sa školskim svjedodžbama, diplomama i drugim javnim ispravama obrazovnih ustanova Republike Hrvatske **i ne podliježu postupku priznavanja niti vrednovanja.**

**Kada MZO dostavi školskim ustanovama upute o postupanju s učenicima strancima u pojedinim slučajevima,**

**obvezni ste se u priloženim oglednim primjercima, u obrazloženju, pozvati i na KLASU, URBROJ, datum i predmet upute nadležnog Ministarstva znanosti i obrazovanja.**

Za dodatna pitanja, možete nas kontaktirati.

Trg Republike Hrvatske 4

10000 Zagreb

01 4855 715

[info@hzos.hr](mailto:info@hzos.hr)

[www.hzos.hr](http://www.hzos.hr/)